-----------------------------------------------------------------------
  2. ลักษณะการประกอบธุรกิจ

  -----------------------------------------------------------------------

2.1 ความเป็นมาของบริษัท ทิสโก้ไฟแนนเชียลกรุ๊ป จำกัด (มหาชน)
และการปรับโครงสร้างการถือหุ้น

ในปี 2551
กลุ่มทิสโก้ได้ดำเนินการปรับโครงสร้างการถือหุ้นโดยมีบริษัทโฮลดิ้งเป็นบริษัทใหญ่ของกลุ่ม
โดยหลังจากพระราชบัญญัติธุรกิจสถาบันการเงิน พ.ศ. 2551 มีผลบังคับใช้เมื่อวันที่ 3 สิงหาคม
2551 ธนาคารทิสโก้ได้ยื่นขอจัดกลุ่มธุรกิจทางการเงินกับธนาคารแห่งประเทศไทย
โดยจัดตั้งบริษัทใหม่ คือ บริษัท ทิสโก้ไฟแนนเชียลกรุ๊ป จำกัด (มหาชน)
ซึ่งมีสถานะเป็นบริษัทมหาชนที่ไม่ใช่ธนาคารพาณิชย์เพื่อเป็นบริษัทโฮลดิ้ง
และเป็นบริษัทใหญ่ของกลุ่มทิสโก้แทนธนาคารทิสโก้ โดยบริษัท ทิสโก้ไฟแนนเชียลกรุ๊ป จำกัด
(มหาชน) (“บริษัท”) จะทำคำเสนอซื้อหลักทรัพย์ทั้งหมดของธนาคารทิสโก้
โดยชำระราคาด้วยหลักทรัพย์ประเภทเดียวกันที่ออกใหม่ของบริษัท ทิสโก้ไฟแนนเชียลกรุ๊ป จำกัด
(มหาชน) ในอัตราแลกเปลี่ยนหลักทรัพย์ 1:1
โดยภายหลังการแลกเปลี่ยนหลักทรัพย์ประสบผลสำเร็จ บริษัท ทิสโก้ไฟแนนเชียลกรุ๊ป จำกัด
(มหาชน) เข้าถือหุ้นทั้งหมดในธนาคาร ทิสโก้และในบริษัทย่อยอื่นๆ[1]
ตามสัดส่วนที่ธนาคารทิสโก้ถืออยู่เดิม และเข้าถือหุ้นในบริษัท โตเกียว ลีสซิ่ง (ไทยแลนด์)
จำกัด[2] ทั้งนี้ บริษัท ทิสโก้ไฟแนนเชียลกรุ๊ป จำกัด (มหาชน)
ได้เริ่มดำเนินธุรกิจอย่างเป็นทางการเมื่อวันที่ 1 มกราคม 2551

ในการปรับโครงสร้างการถือหุ้นมีวัตถุประสงค์หลักใน 3 ประเด็น ได้แก่ 1)
เพื่อลดความเสี่ยงในการดำเนินธุรกิจ กล่าวคือ ภายใต้โครงสร้างการถือหุ้นใหม่
ธนาคารทิสโก้จะเปลี่ยนสถานะเป็นบริษัทย่อยที่ไม่ถือหุ้นในบริษัทย่อยอื่นของกลุ่มทิสโก้
ทำให้ความเสี่ยงจากการดำเนินธุรกิจของแต่ละบริษัทย่อยรวมถึงธนาคารทิสโก้จะแยกออกจากกัน
โดยจำกัดอยู่เฉพาะภายในบริษัทนั้นๆ เอง 2) การใช้เงินกองทุนอย่างมีประสิทธิภาพ กล่าวคือ
ภายใต้โครงสร้างการถือหุ้นใหม่
ธนาคารทิสโก้จะเป็นสถาบันการเงินที่ไม่มีเงินลงทุนในบริษัทย่อยใดๆ
ซึ่งจะช่วยลดข้อจำกัดเรื่องเงินกองทุนที่ทับซ้อน
โดยเงินลงทุนในบริษัทย่อยทั้งหมดจะถูกขายออกไปจากธนาคาร
และหักออกจากการคิดมูลค่าการลงทุนและภาระผูกพันของธนาคาร และ 3) เพิ่มโอกาสทางธุรกิจ
กล่าวคือ ภายใต้โครงสร้างการถือหุ้นใหม่ในลักษณะของบริษัทโฮลดิ้ง จะทำให้บริษัทย่อยต่างๆ
มีความยืดหยุ่นในการสร้างโอกาสในการดำเนินธุรกิจใหม่มากขึ้น เช่น การสร้างพันธมิตรทางธุรกิจ
และการร่วมธุรกิจ เป็นต้น เมื่อเทียบกับโครงสร้างเดิมซึ่งมีธนาคารทิสโก้เป็นบริษัทใหญ่
การดำเนินธุรกิจของบริษัทย่อยของทั้งกลุ่มขาดความคล่องตัวเนื่องจากต้องคำนึงถึงกฎระเบียบต่างๆ
ที่กำกับธุรกรรมของธนาคารพาณิชย์

ปัจจุบัน แผนการปรับโครงสร้างการถือหุ้นโดยมี บริษัท ทิสโก้ไฟแนนเชียลกรุ๊ป จำกัด (มหาชน)
เป็นบริษัทใหญ่ของกลุ่มทิสโก้ได้ดำเนินการแล้วเสร็จเป็นที่เรียบร้อย โดย
บริษัทสามารถทำคำเสนอซื้อหลักทรัพย์ของธนาคารทิสโก้ได้ร้อยละ 99.5
ของจำนวนหลักทรัพย์ที่ออกแล้วทั้งหมด
และเข้าเป็นบริษัทจดทะเบียนในตลาดหลักทรัพย์แห่งประเทศไทย แทนธนาคารทิสโก้
ซึ่งได้เพิกถอนออกจากตลาดหลักทรัพย์ฯ ในเวลาเดียวกัน เมื่อวันที่ 15 มกราคม 2552 ทั้งนี้
บริษัทถือหุ้นในบริษัทย่อยต่างๆ รวม 6 บริษัท ได้แก่ 1) ธนาคารทิสโก้ จำกัด (มหาชน) 2) บริษัท
ไฮเวย์ จำกัด 3) บริษัทหลักทรัพย์ ทิสโก้ จำกัด 4) บริษัทหลักทรัพย์จัดการกองทุน ทิสโก้ จำกัด
5) บริษัท ทิสโก้ อินฟอร์เมชั่น เทคโนโลยี จำกัด และ 6) บริษัท ทิสโก้ โตเกียว ลีสซิ่ง จำกัด

2.2 การประกอบธุรกิจของบริษัท ทิสโก้ไฟแนนเชียลกรุ๊ป จำกัด (มหาชน) และบริษัทย่อย

เนื่องจาก บริษัท ทิสโก้ไฟแนนเชียลกรุ๊ป จำกัด (มหาชน) ประกอบธุรกิจการถือหุ้นในบริษัทอื่น
(Holding Company) และไม่มีการประกอบธุรกิจอื่นใด
ดังนั้นการประกอบธุรกิจจึงแบ่งตามลักษณะการประกอบธุรกิจของบริษัทย่อย
ซึ่งสามารถแบ่งตามประเภทธุรกิจหลักได้ 2 กลุ่ม คือ กลุ่มธุรกิจธนาคารพาณิชย์
และกลุ่มธุรกิจหลักทรัพย์ โดยให้บริการทางการเงินในรูปแบบต่างๆ ผ่านบริษัทในเครือ
เพื่อที่จะสามารถตอบสนองความต้องการทางด้านการเงินให้แก่ลูกค้าอย่างครบวงจร ทั้งนี้
เมื่อการปรับโครงสร้างการถือหุ้นแล้วเสร็จ โครงสร้างการถือหุ้นกลุ่มทิสโก้จะมีรายละเอียดดังนี้

[]

2.3 โครงสร้างรายได้

โครงสร้างรายได้ของกลุ่มทิสโก้ มีดังนี้

(หน่วย: ล้านบาท)

  ------------------------------------------------ ------- ------- ------- ------- ------- -------
                                                   ปี 2549          ปี 2550          ปี 2551  

                                                   จำนวน   ร้อยละ   จำนวน   ร้อยละ   จำนวน   ร้อยละ

  รายได้ดอกเบี้ยและเงินปันผล                                                                    

  ธนาคารทิสโก้ จำกัด (มหาชน)                          4,484   87.1    5,903   112.7   6,817   128.3

  บริษัท ไฮเวย์ จำกัด                                  881     17.1    824     15.7    619     11.6

  บริษัท ทิสโก้ ลีสซิ่ง จำกัด*                             133     2.6     136     2.6     79      1.5

  บริษัทย่อยอื่นๆ                                       207     4.0     81      1.5     71      1.3

  รวมรายได้ดอกเบี้ยและเงินปันผล                         5,705   110.8   6,944   132.6   7,586   142.7

  รวมค่าใช้จ่ายดอกเบี้ย                                 2,899   56.3    3,456   66.0    3,424   64.4

  รายได้ดอกเบี้ยและเงินปันผลสุทธิ                         2,806   54.5    3,488   66.6    4,162   78.3

  รวมหนี้สูญและหนี้สงสัยจะสูญ (กลับรายการ)                 (50)    (1.0)   695     13.3    980     18.4

  รายได้ดอกเบี้ยและเงินปันผลสุทธิหลังหักหนี้สูญและหนี้สงสัยจะสูญ   2,856   55.5    2,793   53.3    3,181   59.8

  รายได้ที่มิใช่ดอกเบี้ย                                                                          

  ธนาคารทิสโก้ จำกัด (มหาชน)                          1,170   22.7    1,016   19.4    935     17.6

  บริษัทหลักทรัพย์ ทิสโก้ จำกัด                            656     12.7    831     15.9    588     11.1

  บริษัทหลักทรัพย์จัดการกองทุน ทิสโก้ จำกัด                  296     5.7     478     9.1     491     9.2

  บริษัทย่อยอื่นๆ                                       171     3.3     119     2.3     120     2.3

  รวมรายได้ที่มิใช่ดอกเบี้ย                               2,293   44.5    2,444   46.7    2,134   40.2

  รายได้รวมหลังหักหนี้สูญและสงสัยจะสูญ                     5,149   100.0   5,237   100.0   5,315   100.0
  ------------------------------------------------ ------- ------- ------- ------- ------- -------

* บริษัทได้หยุดดำเนินกิจการ และจะเข้าสู่กระบวนการชำระบัญชี

2.4 ยุทธศาสตร์หลักขององค์กร

กลุ่มทิสโก้กำหนดให้มีกระบวนการวางแผนกลยุทธ์และแผนธุรกิจอย่างครบวงจรสำหรับช่วงเวลา 3
ปีข้างหน้า โดยจะมีการทบทวนทุกปีเพื่อให้ทันต่อเหตุการณ์ที่เปลี่ยนแปลงไปดังต่อไปนี้

วิสัยทัศน์ (Vision) พันธกิจ (Mission) และค่านิยม (Value) ขององค์กร

เพื่อเป็นการกำหนดทิศทางและเป้าหมายที่เป็นหนึ่งเดียวกันของทั้งกลุ่มทิสโก้
กลุ่มทิสโก้กำหนดให้มีการวางวิสัยทัศน์ (Vision) พันธกิจ (Mission) และคุณค่า (Value)
ขององค์กรไว้อย่างชัดเจนเป็นลายลักษณ์อักษร
วิสัยทัศน์เป็นตัวกำหนดภาพความมุ่งหวังสูงสุดที่องค์กรต้องการจะบรรลุพันธกิจเป็นการกำหนดภารกิจและหลักปฏิบัติที่องค์กรจะยึดถือในการดำเนินธุรกิจ
คุณค่าหลัก คือหลักการร่วมกันที่ผู้บริหารและพนักงานจะนำมาใช้ในการดำเนินงานให้บรรลุเป้าหมาย

วิสัยทัศน์ขององค์กร คือ “เราจะเป็นทางเลือกแรกของลูกค้า”
ซึ่งเป็นเป้าหมายสูงสุดที่บริษัทต้องการบรรลุในฐานะสถาบันการเงินชั้นนำที่ให้บริการอย่างครบวงจร

พันธกิจขององค์กร คือ “เราเป็นองค์กรที่รักการเรียนรู้และพัฒนาตนเองอย่างต่อเนื่อง
ยึดมั่นในมาตรฐานสูงสุดแห่งจรรยาบรรณวิชาชีพและบรรษัทภิบาล
เราทุ่มเทคิดค้นและนำเสนอบริการทางการเงินอันเป็นที่ยอมรับ
และสร้างความพึงพอใจอย่างสมบูรณ์ให้แก่ลูกค้า เราพร้อมอุทิศ
และลงทุนเพื่อให้บุคลากรของเราให้ได้รับการพัฒนาในทุกโอกาสเพื่อความก้าวหน้าทางวิชาชีพ”

ค่านิยมขององค์กร ซึ่งถือเป็นหัวใจสำคัญของการให้บริการแก่ลูกค้า
และเป็นคุณค่าที่มุ่งปลูกฝังแก่พนักงานทุกคน
เพื่อพัฒนาไปสู่วัฒนธรรมองค์กรและเป็นแม่บทในการสร้างทัศนคติของการทำงานอย่างมืออาชีพ
ค่านิยมที่กลุ่มทิสโก้ให้ความสำคัญ ได้แก่

1)  ลูกค้าเป็นหลัก ใส่ใจมุ่งบริการลูกค้าเป็นหลัก
    สามารถตอบสนองความต้องการที่หลากหลายของลูกค้า
    นำเสนอแนวคิดและพัฒนาวิธีการที่เหมาะสม

2)  ซื่อสัตย์ มีคุณธรรม พนักงานทุกคนของกลุ่มทิสโก้ประพฤติปฏิบัติตนอย่างซื่อสัตย์สุจริต
    ยึดมั่นในมาตรฐานสูงสุดของจรรยาบรรณวิชาชีพในการปฏิบัติงานและการให้บริการแก่ลูกค้า

3)  สร้างผลงานที่น่าเชื่อถือ สานความสัมพันธ์กับลูกค้าด้วยการมอบบริการที่ดีที่สุด
    เพิ่มคุณค่าในการบริการด้วยความรู้ความชำนาญในวิชาชีพและการปฏิบัติงานที่น่าเชื่อถือและเป็นที่ไว้วางใจ
    เน้นความพึงพอใจและความสำเร็จของลูกค้าเป็นมาตรฐานในการประเมินผลงาน

4)  เชี่ยวชาญอย่างผู้นำ บุคลากรของทิสโก้จะต้องเรียนรู้และพัฒนาตนเองอย่างต่อเนื่อง
    ให้มีขีดความสามารถและทักษะที่
    โดดเด่น สะท้อนความเป็นผู้นำในด้านคุณภาพบริการเพื่อให้ลูกค้าได้รับความพึงพอใจสูงสุด

การกำหนดแผนกลยุทธ์ (Strategic Plan and Strategy Map)

ในการจัดทำแผนธุรกิจสำหรับระยะเวลา 3 ปีข้างหน้า กลุ่มทิสโก้พิจารณาถึงสภาพแวดล้อมทางธุรกิจ
ได้แก่ ภาวะเศรษฐกิจ และการเมืองทั้งในประเทศและต่างประเทศ
นอกจากนี้ยังพิจารณาถึงปัจจัยภายในอื่นๆ เช่น จุดแข็ง จุดอ่อน โอกาส ความเสี่ยง
ปัจจัยแห่งความสำเร็จ (Critical Success Factor) และประเด็นสำคัญต่างๆ ที่ต้องเร่งปฏิบัติ
(Priority Issue) โดยผู้บริหารจะนำปัจจัยต่างๆ
ดังกล่าวมาประกอบการพิจารณาเพื่อกำหนดแนวทางขององค์กร (Corporate Theme) ในแต่ละปี
และจัดทำแผนกลยุทธ์องค์กร (Corporate Strategy Map) ให้สอดคล้องกับวิสัยทัศน์ (Vision)
และ
พันธกิจ (Mission) ขององค์กร

ในการนำกลยุทธ์มาใช้ปฏิบัติ กลุ่มทิสโก้ได้นำเอาเทคนิค Balanced Scorecard
มาใช้ในการสร้างความสมดุลของกลยุทธ์ใน 4 ด้าน คือ ด้านการเงิน ด้านลูกค้า
ด้านกระบวนการทำงานภายใน และด้านการเรียนรู้ โดยมีการกำหนดตัวชี้วัดผลงานหลัก (Key
Performance Indicator) ของแต่ละสายธุรกิจ อันจะเชื่อมโยงกับระบบการบริหารผลงาน
(Performance Management) ที่กำหนดผลตอบแทนของพนักงานตามผลการปฏิบัติงาน
โดยมีการติดตามผลงานอย่างสม่ำเสมอ (Performance Dashboard)

แผนกลยุทธ์องค์กร

เพื่อให้การดำเนินงานของบริษัทบรรลุเป้าหมายขององค์กรตามวิสัยทัศน์และภารกิจที่วางไว้นั้น
กลุ่มทิสโก้มีการกำหนดแผนกลยุทธ์องค์กรไว้โดยมีประเด็นที่มุ่งเน้น ดังต่อไปนี้

1.  การให้บริการและนำเสนอผลิตภัณฑ์ที่ดีที่สุด เพื่อตอบสนองความต้องการของลูกค้าเป็นหลัก
    โดยธนาคารได้ปรับโครงสร้างทางธุรกิจเป็นการรวมศูนย์ที่ลูกค้า (Client Centric)
    จากเดิม ซึ่งมีโครงสร้างทางธุรกิจตามลักษณะของผลิตภัณฑ์และบริการ (Product Centric)

2.  การขยายช่องทางการจำหน่าย ทีมขาย รวมทั้งการสร้างโอกาสทางธุรกิจใหม่อย่างต่อเนื่อง
    เพื่อเข้าถึงลูกค้าให้ได้มากที่สุด และนำเสนอบริการและผลิตภัณฑ์ที่เป็นที่ต้องการของลูกค้า
    เพื่อสร้างความพึงพอใจสูงสุดให้แก่ลูกค้า

3.  การพัฒนาผลิตภัณฑ์คุณภาพ เพื่อนำเสนอบริการและผลิตภัณฑ์ที่ดีที่สุดให้กับลูกค้าอย่างครบวงจร
    รวมทั้งมุ่งเน้นการพัฒนาโครงสร้างพื้นฐาน และปรับปรุงระบบการทำงานให้เป็นระบบอัตโนมัติ
    เพื่อรองรับปริมาณธุรกรรมและเครือข่ายการบริการที่เพิ่มสูงขึ้น

4.  การสร้างแบรนด์ (Branding) และรักษาภาพลักษณ์ที่ดีขององค์กร
    เพื่อส่งเสริมให้ผลิตภัณฑ์และบริการของธนาคารเป็นที่รู้จักอย่างแพร่หลาย
    รวมถึงการประสานความร่วมมือ (Synergy) ระหว่างบริษัทในกลุ่ม
    และการนำระบบลูกค้าสัมพันธ์มาใช้ (Customer Relationship Management)
    เพื่อขยายโอกาสทางธุรกิจ และรักษาความสัมพันธ์ที่ดีกับลูกค้า

5.  การพัฒนาระบบเทคโนโลยีสารสนเทศ และฐานข้อมูลเพื่อการตัดสินใจทางธุรกิจ
    รวมทั้งการพัฒนาบุคลากร เพื่อเพิ่มประสิทธิภาพในการปฏิบัติงาน
    และใช้ประโยชน์จากการเป็นธนาคารพาณิชย์อย่างเต็มที่

[1] ยกเว้นบริษัทที่จะเลิกกิจการ และบริษัทที่อยู่ระหว่างกระบวนการชำระบัญชี

[2] ภายหลังการปรับโครงสร้างการถือหุ้นแล้วเสร็จ บริษัทเปลี่ยนชื่อเป็น บริษัท ทิสโก้ โตเกียว
ลีสซิ่ง จำกัด โดยมี บริษัท ทิสโก้ไฟแนนเชียลกรุ๊ป จำกัด (มหาชน) ถือหุ้นร้อยละ 49
ของจำนวนหุ้นที่จำหน่ายแล้วทั้งหมด